Predkladacia správa

	Návrh zákona, ktorým sa mení a dopĺňa zákon č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov sa predkladá ako iniciatívny návrh. 
V nadväznosti na snahu o zoštíhlenie a zefektívnenie štátnej správy, ako jednu z priorít vlády Slovenskej republiky, je potrebné vykonať zmeny aj v zákone č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov.
Obsahom predloženého návrhu zákona sú úpravy súvisiace so zrušením Ministerstva pre správu a privatizáciu národného majetku Slovenskej republiky, prechod jeho kompetencií na Ministerstvo hospodárstva Slovenskej republiky, ako aj prechod ostatných práv a povinností, najmä z pracovnoprávnych vzťahov, na toto ministerstvo.
Ďalšie ustanovenia, obsahujúce prechod kompetencií z jednotlivých ministerstiev na iné ministerstvá, sú reakciou na snahu dosiahnuť maximálnu efektivitu pri výkone činností v rámci ústrednej štátnej správy.
Návrh obsahuje aj ustanovenia, ktoré zosúlaďujú znenie zákona č. 575/2001 Z.z. so zákonom o štátnej službe, ktorý nadobudol účinnosť v apríli tohto roku.
V rámci medzirezortného pripomienkového konania boli uplatnené aj pripomienky zásadného charakteru. O týchto sa viedlo rozporové konanie až na úroveň ministrov. Návrh sa na rokovanie Legislatívnej rady vlády Slovenskej republiky predkladá s  rozporom, a to s Ministerstvom životného prostredia Slovenskej republiky. Vyhodnotenie medzirezortného pripomienkového konania je súčasťou predloženého návrhu.
Návrh bol prerokovaný Legislatívnou radou vlády Slovenskej republiky 19. novembra 2002 s odporúčaním pre vládu SR predložený návrh schváliť. Odporúčania a pripomienky legislatívnej rady boli do návrhu zapracované.